Titel Dig og mig og Zlatan af Jonas Kleinschmidt *(Turbine, 2018)*

Tema: Sorgbearbejdelse, Familie, (Drenge)Venskab, Ensomhed, Fodbold

Fag: Dansk

Målgruppe: 8.-10. årgang

*”Tror du måske, at Zlatan er bange for at dø?”*

Om bogen

*”Lasses storebror er død – og det efterlader Lasse og forældrene i et tomrum. Men da Tobias begynder i klassen, så kan det måske prikkes hul på boblen?”*

Fodbold spiller en ikke uvæsentlig rolle i romanen; det vil tiltage mange af de unge læsere. Jonas Kleinschmidt fortæller, at han har forsøgt at skrive en følsom fodboldroman … er det lykkes? Læs og bedøm selv.

Faglig relevans/kompetenceområder

Arbejdet med Dig og mig og Zlatan giver gode muligheder for at arbejde med fortolkning samt tema og motiver i danskundervisningen.

**Forslag til læringsmål**

* Eleverne kan deltage aktivt, åbent og analytisk i dialog
* Eleverne kan diskutere forskellige fortolkninger af en tekst
* Eleverne kan sætte teksten i relation til aktuelle problemstillinger.

Om den pædagogiske vejledning

Denne pædagogiske vejledning skal forstås som et idekatalog, hvor du plukker de opgaver ud, som du finder mest relevante i dit arbejde med romanen. Ideerne på de næste sider (2-4) er således kun indløbet til det egentlige litteraturarbejde, som foregår i klassens fortolk­ningsfællesskab. Du skal udvælge de spørgsmål, du finder bedst egnet til din klasse – og skrotte de andre … og meget gerne supplere med egne ideer til litteraturarbejdet. Derfor findes denne pæd. vejledning både som pdf og i wordformat.

God fornøjelse med bogen.

*Finn Bangsgaard (fb@via.dk)*

*Pæd. konsulent ved VIA CFU*

**Før læsningen**

**(U)følsomme drenge?**

Forfatteren fortæller, at han synes, at det er uretfærdigt, at man fra tid til anden hører, at drenge ikke tør tale om følelser – eller er bange for at være sårbare? Passer det? Og er der forskelle på drenge og piger?

**En følsom fodboldroman**

Jonas Kleinschmidt har villet skrive en bog om fodbold og følelser. Tjek bogens omslag ud – hvad gør det ved din læselyst og forventninger til bogen?

**Under læsningen:**

**På facebook i tieren**

Læs kapitel 1 (s. 6-19). Forestil dig, at Lasse laver et facebookopslag i 10-frikvarteret. Vælg mellem

A: Lav et opslag på 3-5 sætninger, hvor Lasse skjuler, hvordan han har det.

*eller*

B: Lav et opslag på 3-5 sætninger, hvor Lasse er hudløs ærlig.

**Efter læsningen:**

**Plastikstylterne**

Du kan på s. 13 og 14 samt s. 145 læse om plastikstylterne i kirsebærtræet. De indrammer således historien: Kom med et bud på, hvad stylterne evt. kan symbolisere?

**Bromance**

Tobias viser sig at være lige præcis den gode ven og løftestang, der skal til for, at Lasse kan komme videre på trods af savnet af Martin: Giv eksempler på dette. Men er Tobias to good to be true …? Er han for urealistisk/konstrueret?

**Let´s talk about sex**

Lasse vil gerne høre Tobias fortælle om sex, men ikke Oliver – hvorfor denne forskel?

**Pis (af)**

Genlæs s. 94. Hvorfor tisser Tobias i S-toget? Og hvad tror du, at forfatteren vil med denne scene?

***”Hun tog sikkert sol eller noget …”***

Genlæs s. 83: Din lærer påstår, at sproget er ramt lige på kornet … hjælp hende med at finde 2-3 andre steder, hvor forfatteren viser, at han ved, hvordan unge mennesker taler eller tænker? Kan du også finde et sted eller to, hvor Jonas Kleinschmidt rammer uden for skiven?

**Fraværende voksne**

De fleste (alle?) voksne i bogen er kendetegnet ved, at de ikke ser – eller træder i karakter: Hvilke undtagelser er der trods alt? Og er forfatteren for hård ved forældre og lærere? Er de bedre i virkeligheden?

**Sorgbearbejdelse**

Lasse og forældrene er forståeligt nok meget, meget hårdt ramt af Martins død: Hvordan (re)agerer de? Hvordan kan forældre og søskende trods alt komme videre? Hvem kan hjælpe – og hvordan?

**En følsom fodboldroman 2**

Jonas Kleinschmidt har villet skrive en bog om fodbold og følelser. Du har nu læst bogen og kan vurdere: Er det lykkes?

**Smukke øjeblikke**

Jonas Kleinschmidt: *”Og samtidig har jeg selv elsket at spille fodbold og har haft nogle af mine lykkeligste øjeblikke på en fodboldbane - total selvforglemmelse i et kort sekund - smukkere bliver livet jo ikke.”*Kan du berette om nogle lykkelige øjeblikke, du har haft? Det behøver IKKE at være i forbindelse med sport.

**Er du fodboldekspert?**

På side 6 linje 8 står der …*”forsøger angriberen at vælte Zlatan …”.* Skulle der stå forsvarsspiller?

På s. 75 skal spillerne selv have strømper med til kamp?

Side 77: *”Han (træneren) havde brugt alle sine udskiftninger”*. Hvornår er der i ungdomsfodbold fast og flydende udskiftninger?

**Jonas’/Lasses/dine/din lærers referencer?**

Jeres lærer deler jer ind i grupper, hvor I undersøger, hører/ser og til sidst fremlægger nedenstående referencer for resten af klassen: Hvad er fx referencernes funktion i bogen?

A: Youtubeklip med Zlatan s. 6

B: **Wasn’t born til follow** med The Byrds s. 9

C: **Griberen i rugen**/**Forbandede ungdom** af J.D. Salinger s. 27

D: **Song to Woody** med Bob Dylan s. 70

E: Zidanes skalle i VM-finalen 2006 s. 104

F: **Det gode liv** med Sivas s.141

**Læselyst – en kampagne**

Færre og færre drenge og piger læser frivilligt litteratur i disse år. Hvis I fik resurser og økonomiske midler til en kampagne, hvordan kunne man så give unge mennesker mere lyst til at læse litteratur … såvel i skolen som i fritiden?

**BONUSOPGAVER:**

**Lav en booktrailer**

Lav en booktrailer, der vil få jævnaldrende, der IKKE kender **Dig og mig og Zlatan**, til at læse den.

**Lav en bogbento**

Placer bogen i midten og placer uden om forskellige fysiske rekvisitter, der fortæller noget om bogens handling, tema og motiver.

**Min passion**

Hverken Lasse eller forfatteren kan skjule deres kærlighed til fodboldspillet. Hold et kort oplæg på 3-5 minutter, hvor du fortæller om en passion, du har.

**Drengebøger?**

Tror du, at nogle bøger har mere appeal til drenge end andre bøger?

Hvad kunne evt. tiltale drenge ved en bog?

Og har **Dig og mig og Zlatan** drengeappeal?

**Pigebøger?**

Tror du, at nogle bøger har mere appeal til piger end andre bøger?

Hvad kunne evt. tiltale piger ved en bog?

Og har **Dig og mig og Zlatan** pigeappeal?